Ħafna drabi rapport dwar statistika jinteressa inqas persuni minn rapporti oħra ta' kronaka jew ġrajjiet kurrenti. Ninnotaw inqas nies jikkummentaw dwaru jew ixerrduh fuq il-midja soċjali. Ħafna drabi l-istatistika tidher bħala xi ħaġa tal-akkademiċi li ftit jifhmu jew jitħajru janalizzaw. Iżda dik ta' nhar il-Ħamis, meta sar magħruf li pajjiżna rreġistra surplus wara 35 sena, kienet eċċezzjoni. Kważi kulħadd fehem mill-ewwel x'ġara. Ma kienx hemm bżonn studju għax il-bidla, il-kisba, dehret evidenti minnufih. Ħafna xerrdu l-aħbar fuq il-profili tagħhom online għax innotaw li pajjiżna kien qed jagħmel kisba storika. Kisba li setgħet tkun innotata b'mod immedjat għax semgħu dwar xi ħaġa li qatt ma ssemmiet f'dawn l-aħħar tliet deċenji. Dik li l-Gvern daħħal iktar milli nefaq. Għalkemm aħbar bħal din tinżel għasel mal-ekonomisti u l-analisti finanzjarji, li ħallihom iqabblu mas-snin preċedenti minn fejn żdied id-dħul jew minn fejn żdiedet in-nefqa, l-aħbar hija xi ħaġa li tmur lil hinn min-numri. L-aħbar mhix gost għalihom biss. Għandha implikazzjonijiet kbar fuq il-pajjiż u l-poplu tiegħu. Qabelxejn wara nhar il-Ħamis pajjiżna huwa iktar kredibbli. L-għaqal fit-tmexxija finanzjarja tal-pajjiż se tkompli tgħolli 'l fuq isem pajjiżna ma' istituzjonijiet finanzjarji internazzjonali, ma' pajjiżi oħra u mal-istituzzjonijiet Ewropej. Dawn kollha se jħarsu lejn Malta b'lenti iktar pożittiva. Mhux għax ma kinux qed jagħmlu hekk tul l-aħħar tliet snin meta bdew jaraw titjib konsiderevoli sena wara sena fil-finanzi tal-pajjiż. Fil-fatt, fl-2015, il-Kummissjoni Ewropea stess neħħiet lil Malta mill-Proċedura ta' Defiċit Eċċessiv li dħalna fiha riżultat ta' gvernijiet Nazzjonalisti. Iżda, dak miksub issa jisboq kull kisba oħra qabilha. Dak li gvernijiet oħra taw kelma li se jaslu għalih snin ilu wasal għalih issa l-Gvern ta' Joseph Muscat. Iżda, hemm iktar mill-kredibbiltà fin-nofs. Għax forsi ċ-ċittadin komuni jgħidlek jien mhux bil-kredibbiltà niekol. Però dan ir-riżultat ifisser ukoll inqas pressjoni fuq il-Gvern biex idaħħal taxxi ġodda u jfisser inqas pressjoni fuq il-Gvern biex iżid il-prezz ta' ċerti servizzi essenzjali kif kien isir fi żmien amministrazzjoni preċedenti. Kulħadd jiftakar iż-żieda fil-kontijiet tal-enerġija u l-aħbarijiet dwar ħlasijiet li jiżdiedu minn żmien għal żmien. Fuq kollox ifisser ukoll li l-Gvern se jkollu iktar flus f'idejh biex jinvesti f'oqsma kruċjali bħas-saħħa u l-edukazzjoni, kif ukoll l-infrastruttura, b'din tal-aħħar hija l-prijorità l-kbira tal-Gvern għaż-żmien li ġej kif diġà ddikjara l-Prim Ministru Joseph Muscat. Mhux għax ma sarx investiment fl-aħħar snin, iżda għax hemm bżonn iktar. Għax issa wasalna f'punt fejn ma rridux nitkellmu iktar dwar it-triq jew il-bankina ta' triq ta' quddiemna imma li noħolmu f'iktar proġetti kbar bħall-fly over tal-Kappara jew saħansitra l-mina bejn Malta u Għawdex, kif ukoll il-pipeline tal-gass li jgħaqqadna mal-Ewropa. Is-sabiħ ta' dan kollu hu li l-Gvern irnexxielu jasal għalih filwaqt li ma qgħadx lura milli jitfa' flus, jew aħjar miljuni ta' ewro, fejn u għand min għandu bżonn. Investa miljuni kbar f'għajnuniet lill-familji bi dħul baxx u naqqas it-taxxi għal iktar minn darba. Dan biex insemmu ftit eżempji biss. Quddiem dan kollu nifhmu u napprezzaw kif mhux ta' b'xejn il-Prim Ministru sejjaħ dak li wasal għalih pajjiżna bħala Miraklu Ekonomiku.